סמלילה הקודם של החברה, שהיה בשימוש עד 2022
**BYD Auto** (בקיצור **BYD**, בסינית: **比亚迪汽车**), חברת בת של **BYD Co Ltd**, היא יצרנית רכב סינית, שנוסדה בשנת 2003. שמה הוא ראשי תיבות של המילים "Build Your Dreams". החברה מייצרת מכוניות לשימוש פרטי, אוטובוסים, אופניים חשמליים, מלגזות, סוללות ומשאיות. בשנת 2008 החברה החלה בייצור הרכב ההיברידי הראשון של החברה, ה-BYD F3, ובשנת 2011 החלה לייצר ולמכור את הרכב החשמלי ה-BYD e6.

בשנת 2016 BYD Auto הייתה לחברה השלישית בגודלה בייצור כלי רכב נטענים (Plug In).

היסטוריה
--------

BYD הוקמה במקור כיצרנית סוללות על-ידי וואנג צ'וואנפו, יחד עם בן דודו וחבר. וואנג התמחה קודם לכן בכימיה של סוללות, והשלושה הקימו יחד חברה לייצור סוללות נטענות למכשירים חשמליים קטנים. שמה הסיני של החברה הזאת היה "יאדי אלקטרוניקס", על שם הרחוב שבו היא שכנה. מעט לאחר מכן הוסיף וואנג את האות "B" לפני ה"יאדי", רק כדי לדרג את החברה שלו מוקדם יותר בכל קטלוג ורשימת מציגים של יריד או תערוכה. כך נוצר השם הסיני "ביאדי" (Biyadi), אשר התגלגל לימים לקיצור המורכב מהאותיות BYD. לימים הוצמדה משמעות "מערבית"-שיווקית שהפכו את האותיות לכאורה ראשי התיבות של המילים "Build Your Dreams".

חברת הבת BYD Auto הוקמה במטרה להרחיב את עסקי הסוללות של BYD. בשנת 2003 BYD רכשה את יצרנית המכוניות צ'ינצ'ואן (Qinchuan Machines Works) שפעלה במחוז שאאנשי והוקמה במקור על-ידי "תאגיד התעשייה הצפונית של סין" (שמוכר כיום כחברת 'נורינקו') שתחתיו פועלות עשרות חברות בתעשיות הביטחוניות, הכימיות והמכוניות.

צ'ינצ'ואן הוקמה במקור כחברה לייצור תחמושת, וההסבה שלה לתחום הרכב החלה עם הרכבת מרכבי פיברגלס על שלדות ומכלולים שיוצרו על-ידי יצרניות אחרות. בשנת 1989 צ'ינצ'ואן החלה לייצר את הדור השני של "סוזוקי אלטו" תחת רישיון ואף פיתחה בעצמה גרסת סדאן, בת ארבע דלתות, של מכונית זאת. בסוף שנות ה-90 סוזוקי החליטה לא לחדש את הזיכיון של צ'ינצ'ואן וזו, בתגובה, פיתחה דגם בשם "פלאייר" והקימה מפעל ייצור חדש שבו ייצרה כ-20,000 עותקים שלה מדי שנה.

בשנת 2008 השיקה BYD את מי שיכולה להיחשב ל"מכונית ההיברידית-נטענת הראשונה בעולם מייצור סדרתי", על בסיס דגם F3, ובשנה העוקבת נמכרו 448,400 יחידות של הרכב.

החברה החלה לייצר רכבים היברידיים וחשמליים בשלב מוקדם ביחס לשאר יצרניות הרכב. בשנת 2012 עיריית שנג'ן הזמינה 500 רכבי BYD e6 חשמליים שישמשו כמוניות בעיר.

בשנים החולפות BYD Auto הכניסה לייצור מספר הולך וגדל של רכבים היברידיים וחשמליים, ובשנת 2016 החברה הפכה ליצרנית הרכבים הנטענים השלישית בגודלה בעולם, לאחר מכירות של 161,000 רכבים נטענים מאז 2008.

בספטמבר 2016 החברה הציגה רכבים חשמליים לפינוי אשפה ונקיון שנכנסו לשימוש בבייג'ינג, בנוסף החברה החלה בייצור של אוטובוסים חשמליים שנכנסו לשימוש גם באירופה, ארצות הברית, דרום אמריקה וישראל.

החברה הודיעה ב-2020 כי היא מתכוונת להחיל לשווק את רכביה הפרטיים בנורווגיה, כחלק ממהלך של החברה להיכנס לשוק האירופאי.

במהלך 2022, החברה הודיעה כי בכוונתה לשווק כלי רכב אוטונומיים מתוצרתה, כשתייצרם הן בעצמה והן במסגרת שיתופי פעולה עם חברות נוספות.

בישראל
------

מספר אוטובוסים חשמליים מתוצרת BYD משרתים בחברת דן במסגרת ניסוי ארוך טווח שהחל ב-2013. חברת אגד רכשה, גם היא כפיילוט, מספר אוטובוסים של החברה, כולל אוטובוס מפרקי שנכנס לפעילות בירושלים.
קבוצת שלמה זכתה בזיכיון לייבוא אוטובוסים של BYD וצפויה להחדיר אותם לשוק המקומי.
בספטמבר 2022 החלה החברה בשיווק שלושה דגמי רכב פרטי על ידי היבואן "שלמה מוטורס" מקבוצת שלמה וקבוצת אלייד. לדגמים הללו סוללת Blade שפיתחה BYD, המבוססת על שימוש בליתיום, ברזל ופוספט בניצולת גבוהה יחסית.

הראשון הוא BYD Atto 3 - רכב כביש-שטח (SUV) בעל 204 כוח סוס, שמבוסס על המרכב החשמלי שפיתחה החברה. לפי פרסומי החברה לרכב טווח נסיעה מרבי של 420 קילומטר.

הדגם השני, BYD HAN, הוא רכב מנהלים סדאן. הוא מאיץ מ-0 ל-100 קמ"ש בתוך 3.9 שניות, בהספק של 518 כ"ס וטווח נסיעה מרבי מוכרז של 521 קילומטר.

הדגם השלישי הוא BYD TANG - רכב כביש-שטח עם שבעה מושבים, בהספק של 518 כ"ס וטווח נסיעה מרבי של 400 קילומטר.

באוגוסט 2023 השיקה BYD בישראל דגם רביעי - מכונית האצ'בק קומפקטית בשם 'דולפין' אשר מבוססת על הפלטפורמה והמכלולים של ATTO 3 עם סוללה ומערכת הנעה זהות, ממדים קטנים יותר וביצועים מעט יותר טובים.

קישורים חיצוניים
----------------

ויקישיתוף מדיה וקבצים בנושא **BYD Auto** בוויקישיתוף
* 

* אתר האינטרנט הרשמי של BYD Auto (באנגלית ובסינית מפושטת)
* BYD Auto, ברשת החברתית פייסבוק

* BYD Auto, ברשת החברתית LinkedIn
* אתר למנויים בלבד אקונומיסט, דרקון סיני חשמלי לוקח מטסלה את תואר יצרנית הרכב הגדולה בעולם, באתר TheMarker‏, 23 בפברואר 2023
* אתר למנויים בלבד ניו יורק טיימס, מגרוטאה — לכוכבת: כך בנתה סין את ה"טסלה קילר", באתר TheMarker‏, 11 במרץ 2024

הערות שוליים
------------

1. ↑  Jeff Cobb November 7, 2016, China’s BYD Becomes World’s Third-Largest Plug-in Car Maker, HybridCars.com, ‏2016-11-07 (באנגלית)
2. ↑  ההיסטוריה של BYD: כל מה שאתם עושים אנחנו נעשה טוב יותר - TheCar חדשות רכב ותחבורה, באתר TheCar, ‏8 באוגוסט 2022
3. ↑  גיל מלמד, ההיסטוריה של BYD: כל מה שאתם עושים אנחנו נעשה טוב יותר - TheCar חדשות רכב ותחבורה, באתר TheCar, ‏2022-08-08
4. ↑  2009 Chinese Auto Sales - Shanghai Volkswagen Leads, GM Trails Right Behind, web.archive.org, ‏2011-07-14
5. ↑  Jeff Cobb November 7, 2016, China’s BYD Becomes World’s Third-Largest Plug-in Car Maker, HybridCars.com, ‏2016-11-07 (באנגלית)
6. ↑  Staff, BYD, Beijing Sanitation Group Launch Electric Trucks, www.automotive-fleet.com
7. ↑  תתחילו לשנן: BYD הופכת ליצואנית אוטובוסים חשמליים מרכזית בעולם – מגזין EV, באתר EV Magazine | מגזין רכב חשמלי, ‏2020-01-04
8. ↑  Chinese firm BYD to begin European expansion in Norway, Autocar (באנגלית)
9. ↑  פרסום על התחלת שווק הרכב האוטונומי של BYD
10. ↑  פרסום על הסכם ייצור משותף עם חברת Nuro
11. ↑  אוטובוס חשמלי ראשון לדן - קו 5 בתל אביב, באתר ynet, 5 באוגוסט 2013
12. ↑  ליאור גוטמן, כץ בהשקת האוטובוס הסיני החשמלי הראשון של דן: "אנחנו נכנסים לעידן החשמל", באתר כלכליסט - www.calcalist.co.il, ‏2013-08-05
13. ↑  ניסוי לאוטובוס מפרקי חשמלי, באתר אגד, ‏2020-06-08
14. ↑  גולן חזני ותומר הדר, שלמה רוכשת את כלל מוטורס וזיכיון ליבוא רכבי BYD מסין, באתר כלכליסט - www.calcalist.co.il, ‏2017-06-08
15. ↑  הלל פוסק, הבליץ של BYD: מסתערת על שוק החשמליות הישראלי, באתר ynet, 13 בספטמבר 2022
16. ↑  עוד סינית חשמלית בדרך לישראל? BYD תשווק מכוניות באירופה, באתר ynet, 5 במאי 2020
17. ↑  תומר הדר, החשמליות של BYD הגיעו לישראל, והמחיר? החל מ-156 אלף שקל, באתר כלכליסט, 13 בספטמבר 2022
18. ↑  קינן כהן‏, החל שיווק הסיניות של BYD: המחיר מתחיל ב-156 אלף שקלים, באתר וואלה!‏, 13 בספטמבר 2022
19. ↑  קינן כהן‏, התרסקה בהצלחה: BYD רושמת 5 כוכבי בטיחות, באתר וואלה!‏, 12 באוקטובר 2022
20. ↑  BYD טאנג בישראל, באתר אוטו, ‏13 בספטמבר 2022
21. ↑  גיל מלמד, מבחן דרכים ראשון ל-BYD דולפין בישראל, באתר TheCar, ‏2023-08-11